Document ID: 32004R0365

Kommissionens forordning (EF) nr. 365/2004
af 27. februar 2004
om ændring af forordning (EF) nr. 2233/2003 om åbning af EF-toldkontingenter for 2004 for får, geder, fårekød og gedekød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(1), særlig artikel 16, stk. 1, og
ud fra følgende betragtninger:
(1) I artikel 11, stk. 1, i Kommissionens forordning (EF) nr. 1439/95 af 26. juni 1995 om gennemførelsesbestemmelser til Rådets forordning (EØF) nr. 3013/89 for så vidt angår indførsel og udførsel af fåre- og gedekød(2) angives gyldighedsperioden for oprindelsesdokumenter, der udstedes af tredjelandsmyndigheder med henblik på indførsel i Fællesskabet af får, geder, fårekød og gedekød i henhold til toldkontingenter.
(2) Kommissionens forordning (EF) nr. 2233/2003(3) indførte fra 1. januar 2004 først til mølle-princippet for forvaltningen af sådanne kontingenter. For visse tredjelandes vedkommende fastsætter denne forordning imidlertid, at importlicenssystemet skal fortsætte til den 30. april 2004. I disse tilfælde bør der gælde bestemmelser, som muliggør en glidende overgang fra importlicenssystemet til først til mølle-princippet.
(3) Derfor bør der være mulighed for en større grad af fleksibilitet med hensyn til oprindelsesdokumentets gyldighedsperiode, jf. artikel 11, stk. 1, i forordning (EF) nr. 1439/95, således at de pågældende tredjelandsmyndigheder kan udstede sådanne dokumenter med en gyldighedsperiode på under tre måneder fra udstedelsesdatoen.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -
UDSTEDT FØLGENDE FORORDNING:
Artikel 1
I artikel 5, stk. 1, i forordning (EF) nr. 2233/2003 indsættes følgende som sidste afsnit:"Som undtagelse fra artikel 11, stk. 1, i forordning (EF) nr. 1439/95 kan de udstedende myndigheder i Australien og New Zealand indtil den 30. april 2004 udstede oprindelsesdokumenter med en gyldighedsperiode på under tre måneder fra udstedelsesdatoen."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. februar 2004.

Labels: 3
17
6